На основу члана 37 Статута града Ниша, ("Службени лист Града Ниша", број 88/2008, 143/2016 и 18/2019)

Скупштина Града Ниша на седници одржаној \_\_\_\_\_\_\_\_\_\_\_ године донела је

**Р Е Ш Е Њ Е**

I **ДАЈЕ СЕ САГЛАСНОСТ** на Програм рада „Народног универзитета“ Ниш за 2020. годину број 01-2135/1, који је донео Управни одбор Установе на седници одржаној дана 30.12.2019. године.

II Програм рада „Народног универзитета“ Ниш за 2020. годину реализоваће се у складу са финансијским планом ове Установе за 2020. годину, који је саставни део овог Програма.

III Решење доставити „Народном универзитету“ Ниш и Градској управи Града Ниша-Секретаријату за образовање.

Број:\_\_\_\_\_\_\_\_\_\_\_

У Нишу, \_\_\_\_\_\_\_\_\_

**СКУПШТИНА ГРАДА НИША**

Председник

Мр Раде Рајковић

**О б р а з л о ж е њ е**

Управни одбор Установе "Народни универзитет" Ниш, на седници одржаној дана 30.12.2019. године донео је Програм рада „Народног универзитета“ Ниш за 2020. годину број 01-2135/1.

У Програму су дате уводне напомене, метод и организација израде, организација рада, преглед планова и програма по организационим јединицама, посебни део Програма и закључак. Програм рада садржи и финансијски план Установе за 2020. годину.

Установа „Народни универзитет“ Ниш, чији је оснивач Град Ниш, није индиректни корисник буџета Града и у потпуности се финансира из сопствених прихода.

Програмска опредељења заснована су на сагледавању потреба корисника образовних и осталих услуга Установе, њиховог броја у граду и ван града, утврђивању приоритета интересних група и благовременим припремама за обављање делатности у циљу обезбеђења извора финансирања.

Законом о образовању одраслих се уређује образовање и целоживотно учење одраслих као део јединственог система образовања у Републици Србији.

„Народни универзитет“ Ниш је стекао статус јавно признатог организатора активности, а приоритетни задатак у 2020. години је наставак израде планова и програма за акредитацију.

Кроз преглед реализације по организационим јединицама дати су план и програм Центра за учење страних језика, Центра за пословну едукацију, менаџмент, стручно и остале облике оспособљавања и Заједничке службе.

Центар за учење страних језика, као организациона јединица „Народног универзитета“ Ниш, планира организовање курсева за учење енглеског и других страних језика, знаковног језика, српског језика за странце, превођење, симултано превођења и кореспонденцију, затим организовање провере знања и испита, унапређивање и осавремењивање начина рада уз увођење нових курсева и сарадњу са сродним установама у земљи и иностранству.

У оквиру Центра за пословну едукацију, менаџмент, стручно и остале облике планирају се редовне активности и новине у раду форме. Нарочита пажња биће поклањана непрестаном праћењу захтева и потреба тржишта и агресивнијој маркетиншкој кампањи како би се скренула пажња на рад Установе и новине којим се овим Програмом планирају.

У Програму је дат и посебан осврт на инвестициону, кадровску и политику расподеле.

У закључку Програма се наводи да Установа, која се финансира искључиво из сопствених прихода, очекује да ће успети да реализује постављене задатке. Програмом рада се планира приближавање услуга корисницима, тражење корисника и ван Града Ниша и региона уз праћење брзих промена на тржишту и потреба корисника услуга. Програмом су планиране и нове активности као што су Хоби центар, развој учења руског језика, израда пројеката у оквиру Еразмус+К1 и К2, што. Програмске активности подразумевају међуграничну сарадњу, увођење сопствене он-лајн платформе, сарадњу са донаторским фирмама и нова рударска занимања.

Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада "Народног универзитета" Ниш за 2020. годину.

Секретар

Секретаријата за образовање

Снежана Гроздановић